Document ID: 32001R2351

Κανονισμός (ΕΚ) αριθ. 2351/2001 της Επιτροπής
της 30ής Νοεμβρίου 2001
για τροποποίηση του κανονισμού (ΕΚ) αριθ. 896/2001 περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 2001, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 216/2001(2), και ιδίως το άρθρο 20,
Εκτιμώντας τα ακόλουθα:
(1) Με τον κανονισμό (ΕΚ) αριθ. 896/2001 της Επιτροπής(3), όπως τροποποιήθηκε από τον κανονισμό (ΕΚ) αριθ. 1613/2001(4), θεσπίστηκαν οι λεπτομέρειες εφαρμογής του κανονισμού (ΕΟΚ) αριθ. 404/93, οι οποίες αρχίζουν να ισχύουν από την 1η Ιουλίου 2001 για τη διαχείριση των δασμολογικών ποσοστώσεων εισαγωγής όπως προβλέπονται στο άρθρο 18 παράγραφος 1 του τελευταίου κανονισμού.
(2) Το άρθρο 4 παράγραφος 1 του κανονισμού (ΕΚ) αριθ. 896/2001, σχετικά με τον τρόπο προσδιορισμού της ποσότητας αναφοράς των παραδοσιακών εμπορευόμενων που κινούνται με τις δασμολογικές ποσοστώσεις Α/Β περιλαμβάνει παραπομπές σε ορισμένες διατάξεις του κανονισμού (ΕΟΚ) αριθ. 404/93 στην αρχική του έκδοση με περίοδο εφαρμογής από την 1η Ιουλίου 1993 έως τις 31 Δεκεμβρίου 1998. Προκειμένου να διευκολυνθεί η κατανόηση των εν λόγω παραπομπών σε μια νομοθεσία που στο μεταξύ τροποποιήθηκε, κρίνεται δικαιολογημένο να δοθούν συνέχειες σε ορισμένες αιτήσεις αποσαφήνισης και να απεικονιστεί η εφαρμογή της διάταξης αυτής. Η υπόψη πάντως αποσαφήνιση της προαναφερόμενης διάταξης του άρθρου 4 παράγραφος 1 ουδόλως τροποποιεί τον τρόπο προσδιορισμού της ποσότητας αναφοράς των παραδοσιακών εμπορευόμενων που κινούνται με τις δασμολογικές ποσοστώσεις Α/Β.
(3) Το άρθρο 7 παράγραφος 2 του κανονισμού (ΕΚ) αριθ. 896/2001 καθορίζει τα δικαιολογητικά τα οποία οφείλει ένας μη παραδοσιακός εμπορευόμενος να απευθύνει στην αρμόδια αρχή προκειμένου να εγγραφεί σε μητρώα. Είναι σκόπιμο να προσαρμοστεί τεχνικώς η διάταξη σχετικά με τα αποδεικτικά στοιχεία της εισαγωγής, καταργώντας τη μνεία της προσκόμισης ενδεδειγμένων παραστατικών, επειδή, σε κάθε περίπτωση, η εισαγωγή εξαρτάται από την κατάθεση πιστοποιητικού εισαγωγής.
(4) Είναι εξάλλου σκόπιμο να διορθωθούν ορισμένες διατάξεις του προαναφερόμενου κανονισμού στην έκδοση του στην αγγλική γλώσσα.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 896/2001 τροποποιείται ως εξής:
1. Στο άρθρο 4 παράγραφος 1, προστίθεται το ακόλουθο κείμενο υπό μορφή δευτέρου εδαφίου: "Για την εφαρμογή του προηγούμενου εδαφίου, οι αρμόδιες αρχές λαμβάνουν υπόψη αποκλειστικώς τις πραγματοποιηθείσες πρωτογενείς εισαγωγές, στη διάρκεια της περιόδου αναφοράς, με βάση τις ποσότητες αναφοράς που προέκυψαν από την εμπορία μπανανών τρίτων χωρών ή/και μη παραδοσιακών μπανανών ΑΚΕ."
2. Στο άρθρο 7 παράγραφος 2, το κείμενο του στοιχείου β) αντικαθίσταται από τα ακόλουθα: "β) τις αποδείξεις εισαγωγής μπανανών, με την προσκόμιση των χρησιμοποιηθέντων πιστοποιητικών εισαγωγής, καθώς και".
Άρθρο 2
Αφορά μόνο την έκδοση στα αγγλικά.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 2001.

Labels: 3
17